ኮሚሽኑ በመንግሥታዊ ሰነዶች ወንጀል የፈጸሙ ግለሰቦችን በእሥራትና በገንዘብ አስቀጣ
– መንግሥታዊ ሰነዶችን በሐሰት አዘጋጅተው የመጠቀምና የማታለል የሙስና ወንጀሎችን የፈጸሙ ስድስት ግለሰቦች እስከ 18 ዓመት በሚደርስ እሥራትና በገንዘብ እንዲቀጡ የፌዴራል የሥነ ምግባርና የፀረ-ሙስና ኮሚሽን አስታወቀ። ኮሚሽኑ ለኢትዮጵያ ዜና አገልግሎት እንደገለጸው የማታለል የሙስና ወንጀሎችን ፈፅመዋል በሚል ክስ የመሰረተባቸው ግለሰቦች በጽኑ እስራትና በገንዘብ እንዲቀጡ የፌደራል ከፍተኛ ፍርድ ቤት 15ኛ ወንጀል ችሎት ባለፈው ሳምንት በዋለው ችሎት ወስኗል። በተከሳሾቹ ላይ የተመሰረተው ክስ እንደሚያስረዳው የፌዴራል ኤች.አይ ቪ/ኤድስ መከላከያና መቆጣጠሪያ ጽህፈት ቤት ሾፌር የነበሩት አቶ ታደሰ በረደድ ፣የማህበረሰብ ንቅናቄ ኤክስፐርቱ አቶ ደምሰው ሥዩም እንዲሁም የጥበቃ ሠራተኛ የነበሩት አቶ ጉልላት ወንድማገኝ ተገቢ ያልሆነ ጥቅም ለማግኘት በማሰብ ገነት አሥመሮም፣ ዳንኤል ወንድሙና ፍስሃ ለገሰ ከተባሉ በግል ሥራ ከሚተዳደሩ ግለሰቦች ጋር በመመሳጠር በግብረ አበርነት ወንጀሉን ፈፅመዋል። ሁለቱ ተከሳሾች እርስ በርስ በጥቅም ተመሳጥረው ሐሰተኛ ማህተሞችን፣ የኃላፊዎችን ቲተሮችና ፊርማዎችን፣ ሐሰተኛ ደብዳቤና መታወቂዎችን፣ ሐሰተኛ የክፍያ ሰነዶችንና ሌሎች መንግሥታዊ ሰነዶችን በሐሰት በማዘጋጀትና በማታለል በወንጀሉ ድርጊትና ወንጀሉ በሚያስገኘው ውጤት ተካፋይ ለመሆን በዋናነት ተሳትፈዋል።ተከሳሾቹ ያዘጋጇቸውን ሐሰተኛ ሰነዶች በመጠቀምም በመጀመሪያ ጽህፈት ቤቱ በብሔራዊ ባንክ ከከፈተው ግሎባል ፈንድ ስፔሻል ዩ.ኤስ.ዴ አካውንት ላይ 16 ሚሊዮን 601ሺህ 367 ብር በኢትዮጵያ ንግድ ባንክ አንዋር ቅርንጫፍ “ኢትዮ ካናዳ ከፍተኛ የሥራ ተቋራጭ አክሲዮን ማህበር” በሚል ስያሜ በሐሰት ወደከፈቱት የባንክ አካውንት አዛውረዋል። በሐሰት ካዛወሩት የጽህፈት ቤቱ ገንዘብ ላይም በሐምሌ 1999 አምስት ሚሊዮን 47ሺህ ብር አውጥተው በመከፋፈል በመንግሥት ላይ ጉዳት ማድረሳቸው በክስ መዝገቡ ተመልክቷል። ተከሳሾቹ የፈፀሙት የሙስና ወንጀል በማስረጃ በመረጋገጡና ክሱን መከላከል ባለመቻላቸው በፈጸሙት የወንጀል ድርጊት መጠን ዳንኤል ወንድሙ በ18 ዓመት ጽኑ እሥራትና 12ሺህ ብር፣ ገነት አሥመሮም በ12 ዓመት ጽኑ እሥራትና 15ሺህ ብር እንዲቀጡ ተወስኗል። ታደለ በረደድና ፍስሐ ለገሰ እያንዳንዳቸው በዘጠኝ ዓመት ጽኑ እስራትና 10ሺህ ብር፣ ደምሰው ሥዩም በሰባት ዓመት ከስምንት ወራት ጽኑ እሥራትና አንድ ሺህ ብር እንዲሁም ጉልላት ወንድማገኝ በአራት ዓመት ጽኑ እሥራትና 10ሺህ ብር እንዲቀጡ መወሰኑን የኢትዮጵያ ዜና አገልግሎት በዘገባው አመልክቷል። 